9. การควบคุมภายใน

คณะกรรมการบริษัทฯ ซึ่งรับผิดชอบต่อระบบการควบคุมภายในของกิจการ
ระบบการควบคุมภายในมีส่วนช่วยให้การปฏิบัติงานมีประสิทธิภาพ สอดคล้องกับกฎระเบียบต่างๆ
ตลอดจนเพิ่มความเข้มแข็งให้กับการบริหารความเสี่ยง ภายใต้สภาพแวดล้อมทางธุรกิจของบริษัทฯ
คณะกรรมการได้ให้อำนาจแก่คณะกรรมการตรวจสอบ โดยกำหนดกฎบัตรของคณะกรรมการตรวจสอบ
ควบคุมดูแลระบบควบคุมภายในของกิจการและรายงานผลต่อคณะกรรมการอย่างสม่ำเสมอ

ผู้ตรวจสอบทั้งภายในและภายนอก สอบทานระบบการควบคุมภายในของกิจการโดยผู้ตรวจสอบทั้ง 2
ส่วน มีความเป็นอิสระจากฝ่ายจัดการ
โดยผู้ตรวจสอบภายในจะรายงานโดยตรงต่อคณะกรรมการตรวจสอบ
คณะกรรมการตรวจสอบเป็นผู้อนุมัติแผนการตรวจสอบประจำปีของผู้ตรวจสอบภายใน

คณะกรรมการบริษัทและคณะกรรมการตรวจสอบได้ร่วมกันพิจารณาความเพียงพอของระบบการควบคุมภายใน
ตามแบบประเมินความเพียงพอของระบบการควบคุมภายใน โดยได้พิจารณาความสำคัญ 5 ส่วน
ได้แก่

1.  องค์กรและสภาพแวดล้อม

2.  การบริหารความเสี่ยง

3.  การควบคุมการปฏิบัติงานของฝ่ายบริหาร

4.  ระบบสารสนเทศและการสื่อสารข้อมูล

5.  ระบบการติดตาม

ทั้งนี้ในการประชุมคณะกรรมการบริษัท ครั้งที่ 1/2555 เมื่อวันที่ 27 กุมภาพันธ์ 2555
ซึ่งคณะกรรมการตรวจสอบได้เข้าร่วมประชุม มีมติเห็นว่า
บริษัทมีระบบการควบคุมภายในที่เหมาะสมเพียงพอ
ยกเว้นระบบควบคุมทางด้านการลงทุนในหลักทรัพย์ในความต้องการของตลาด
ที่ได้กำหนดและบังคับใช้ระเบียบการลงทุนในหลักทรัพย์ในช่วงไตรมาสที่ 4 ปี 2554
อย่างไรก็ดีคณะกรรมการตรวจสอบได้มอบหมายให้แผนกตรวจสอบภายในติดตามและสอบทานการปฏิบัติตามระเบียบการลงทุนในหลักทรัพย์แล้ว
เพื่อนำเสนอคณะกรรมการตรวจสอบอย่างสม่ำเสมอ
รวมทั้งมีความเห็นว่ามีการป้องกันทรัพย์สินจากการที่ผู้บริหารนำไปใช้โดยมิชอบ หรือโดยไม่มีอำนาจ
ซึ่งที่ผ่านมาไม่พบข้อบกพร่องเกี่ยวกับระบบการควบคุมภายในที่เป็นสาระสำคัญ

องค์กรและสภาพแวดล้อม

บริษัทฯ มีการจัดโครงสร้างองค์กรให้มีความชัดเจนเหมาะสม กำหนดขอบเขต อำนาจหน้าที่
และความรับผิดชอบของผู้บริหารระดับต่างๆ เพื่อทำหน้าที่ดูแล
และรับผิดชอบการดำเนินงานในสายงานด้านต่างๆ

การบริหารความเสี่ยง

บริษัทฯ มีการวิเคราะห์ ประเมินปัจจัยเสี่ยงต่างๆที่อาจมีผลกระทบต่อการดำเนินธุรกิจของบริษัทฯ
เพื่อระบุปัจจัยเสี่ยง กำหนดมาตรการป้องกันบรรเทาความเสี่ยงนั้น
และหามาตรการในการบริหารความเสี่ยงเพื่อให้เกิดผลกระทบกับบริษัทฯ น้อยที่สุด

แม้ปัจจุบันบริษัทฯ ยังไม่มีคณะอนุกรรมการบริหารความเสี่ยง
เพื่อทำหน้าที่กำหนดขอบเขตและนโยบายในการบริหารความเสี่ยง
แต่มีกระบวนการในการป้องกันความเสี่ยงเบื้องต้นที่เหมาะสมแล้ว

นอกจากนี้บริษัทฯได้ออกระเบียบการลงทุนในหลักทรัพย์ ซึ่งอนุมัติโดยคณะกรรมการบริษัทฯ
ในการประชุมคณะกรรมการบริษัทฯ ครั้งที่ 14/2554 เมื่อวันที่ 28 พฤศจิกายน 2554
เพื่อใช้กำหนดขั้นตอนและนโยบายการเลือกลงทุนในหลักทรัพย์
เพื่อบริหารความเสี่ยงและควบคุมความเสี่ยงที่อาจก่อให้เกิดความเสียหายกับบริษัท

การควบคุมการปฏิบัติงานของฝ่ายจัดการ

บริษัทฯ มีระเบียบคำสั่งในการกำหนดหน้าที่
และความรับผิดชอบรวมทั้งกำหนดอำนาจในการอนุมัติของผู้บริหารแต่ละระดับอย่างชัดเจนเป็นลายลักษณ์อักษร
เพื่อให้มั่นใจว่าไม่มีการละเลยปฏิบัติในเรื่องที่สำคัญและจำเป็น
และที่บังคับโดยกฎหมายและระเบียบของหน่วยงานกำกับดูแลภายนอก
ทั้งนี้เพื่อป้องกันความเสียหายที่จะเกิดขึ้นต่อทรัพย์สินของบริษัท และบริษัทย่อย
รวมทั้งป้องกันการแสวงหาผลประโยชน์โดยมิชอบของผู้บริหารและพนักงาน

ระบบสารสนเทศและการสื่อสารข้อมูล

บริษัทฯให้ความสำคัญกับการจัดระบบสารสนเทศและการสื่อสารข้อมูลให้มีข้อมูลที่ถูกต้อง
สมบูรณ์เพียงพอต่อการตัดสินใจของผู้บริหารและคณะกรรมการ บริษัทฯ ได้จัดระบบสารสนเทศ
ลงในเว็บไซต์ของบริษัทฯ เพื่อให้ผู้ถือหุ้นหรือผู้ลงทุนสามารถเข้าหาข้อมูลได้
เพื่อประกอบการตัดสินใจ

ระบบการติดตาม

บริษัทฯ ได้ติดตามและประเมินผล มีการเปรียบเทียบกับเป้าหมายอย่างสม่ำเสมอ
จะมีการหารือกับหน่วยงานที่รับผิดชอบ เพื่อหาวิธีหรือวางระบบ
กำหนดหลักเกณฑ์หรือระเบียบร่วมกันในการปฏิบัติงาน เพื่อให้เกิดความมั่นใจถึงความเหมาะสม
และพัฒนาประสิทธิภาพของระบบอย่างต่อเนื่อง ทั้งนี้บริษัทฯได้รับการรับรองระบบคุณภาพมาตรฐาน
ISO 9001: 2008